钦定古今图书集成/明伦汇编/闺媛典/第187卷 > 张克勤妻鲍氏〈三妹附〉
## 钦定古今图书集成/明伦汇编/闺媛典/第187卷 > 张克勤妻鲍氏〈三妹附〉

按长子。《县志》：“鲍氏，诸生张克勤妻，父鼐，大中丞复轩
孙也。生四女，幼娴闺训，最长适勤。勤死，鲍年三十，矢
志守节，历四十载如一日。抚三孤圣谟、圣猷、圣烈，皆
为诸生。勤弟俭亦早世，其妻马氏无出，欲从死，鲍以
圣猷为之子，马始得安。次适诸生马秉贞。贞亡，亦年
少苦节，躬纺绩，训子羽宸，读书食饩邑庠。次适诸生”
赵士俊。俊本素封，及亡，值己丑之变，资财耗散，加以
家难屡作，辗转不支。昔故鲜衣美食，至此而藜藿弗
继。寡妻以一身当之，百折不磨，苦守三十馀年。鞠四
子，长元，为增广生；次恺廉，及皆登岁荐。叔亡无子，以
廉为之后。幼适孝廉王彦藻。藻，长治人也。客游三十
年，断绝音问。其妻与幼子《心贶》，茕茕相依，及藻客死，
家贫旅榇，不能归葬。妻年七十馀，赍恨以没。